巴克禮牧師bat回憶講：老信徒著叔（Tioh-tsik）bat是ko͘h竹排á ê工人。tiāⁿ-tiāⁿ uì溪á上游kā teh碎ê甘蔗做成ê砂糖搬..落來。tsit種搬運，一般lóng無另guā算工錢，hō͘搬運ê人tī搬運中tshìn-tshái the̍h ê糖就是ā。著叔認為一ê基督徒buē-sái偷the̍h，所以信主liáu後tio̍h改tô͘靠lia̍h魚á食穿（Edward Band Barclay of Formosa, p.39-40）。
著叔，姓吳，是鹽埔á（屏東縣新園鄉）上早ê信徒。伊bat tú-tio̍h uì嘉義來ê傳道人黃深河，聽tio̍h深河uì盜匪悔改歸主ê經過，真感動tio̍h來入教。M̄-koh以後tiāⁿ-tiāⁿ受親tsiâⁿ冷眼tuì-thāi kap 某ê討厭。梅監霧牧師bat tī「王客」一書上提起：真暗..à，lia̍h魚á..ē轉去厝nih huah開門，無人應聲。厝內ê人kám lóng睏à？伊koh叫真tsē聲，mā是無人應。Koh來聽tio̍h真細ê腳步聲接近門ê後面，koh來tio̍h tiām-tiām無聲。Lia̍h魚ê人kā門sak開，門閂已經開ā。tiām-tiām無聲，Lia̍h魚ê人kā門鎖起來，tio̍h去睏。隔轉工透早，某..起..來，kā煮hó͘ ê菜排tī桌面，一句話lóng無講tio̍h去灶kha。Lia̍h魚ê人早頓食飽，某tio̍h收碗箸，kā tshun ê飯菜tàn掉，mā m̄管是m̄是有tsing-siⁿ beh食。Tsit-ê查某thài-ê無ài hō͘ tsing-siⁿ食tshun-ê飯菜！是m̄是起siáu..à？m̄是，是查甫人「siáu」à。查甫人出去kán-na真正常，m̄-koh伊hō͘一ê人迷去，名叫深河（Deep-River）。深河是siâng？tsit-ê人uì嘉義來ē，bat做kuè盜匪，tsit-má tī南部做害人ê tāi-tsì（He was ingaged in a muts more injurioos business）。Tī其中一pái ê搶劫kha來受傷，hō͘人kng去洋醫館。
Tī醫館伊tik-tio̍h醫治，m̄-koh suah hō͘「番á教」（Barbarian Religion）迷去，tsit-má伊四界去傳病毒。有一工Lia̍h魚ê人tú-tio̍h深河，受tio̍h感染。Tio̍h án-ne，Lia̍h魚ê人ê小弟為伊開門suah m̄敢接近伊，某m̄敢kap伊ê查甫人kâng桌食飯，甚至m̄敢kā伊食tshun ê飯hō͘豬食。某看tio̍h 伊ê查甫人tiāⁿ-tiāⁿ tī房間內mō͘-mō͘唸，beh起siáu..à。án-ne敢有才調賺錢？……（Campbell N. Moody, The King's Guests, London, 1932, p.105-106）。
吳著ê熱心感動某、kiáⁿ ê心肝，後來一一入教。名「著」，本來就是beh用大繩牽khah免hō͘鬼拖..去ê意思；kiáⁿ名是「葛」mā是用繩á pa̍k ê意思，lóng是迷信，tsit-má後悔，著任長老，葛任傳道師，kiáⁿ孫繁旺，成為一大基督教家族。
吳著信道後生查某kiáⁿ，名「解」（二女也），意思是因uī信主tik-tio̍h「解放」，吳解適趙挽（字時回，186-1909年，傳道師），長女吳圓，適徐春枝傳道師；二女吳爪適張匏（鹽埔仔人，醫師），爪二男張明道（1892-1988年）牧師也。